שודדי הקאריביים: קללת הפנינה השחורה

פתיחה

בסצנת הפתיחה נראית בתו הצעירה של המושל וות'רבי סוואן, אליזבת', נשענת על סיפונה האחורי של ספינה, כאשר היא צופה לעבר האופק ומזמרת שיר הלל לשודדי הים. אחד המלחים מבקש ממנה להפסיק, כדי שלא יקרה אסון, שכן "קיימת סכנה לספינה כאשר אישה (אפילו נערה) נמצאת עליה". הנערה מגיבה בהתלהבות: "מרגש לפגוש אחד מהם" (מה שיקרה בפועל לאחר מכן).
היא רואה על פני הים ניצול מספינת מפרש צף על קרש עץ. הניצול מציג עצמו כויליאם טרנר, השב מאנגליה לג'מייקה. אליזבת' מוצאת על צווארו תליון גולגולת מזהב (סמל שודדי הים), אותו היא לוקחת לעצמה, כיוון שהיא חוששת שטרנר ייחשד בקשר עם שודדים. לסיום הסצנה, היא מבחינה בצלליתה של ספינת שודדי ים - "הפנינה השחורה" (הספינה אשר הביאה להטבעת המפרשית) - נעלמת מהאופק.

קפטן ג'ק ספארו

שמונה שנים לאחר מכן, קפטן ג'יימס נורינגטון מהצי המלכותי הבריטי מקודם בדרגה לקומודור. הטקס מתקיים במצודה בפורט רויאל ובסיומו, על קצה רחבת המצודה, הוא מציע לאליזבת' נישואין. אליזבת' אינה מגיבה לבקשתו עקב קוצר נשימה שחשה בשל קשרי המחוך שהודק לגופה תחת שמלתה החדשה, ונופלת מהרחבה לים. עם נפילתה לים, יחד עם המדליון לצווארה, מופיע לפתע אות מסתורי. המדליון משדר למרחוק את עובדת היות נושאו במצוקה. האות מגיע לכנופיית "הפנינה השחורה", שפונה לנמל פורט רויאל.
במקביל, קפטן ג'ק ספארו, הקפטן לשעבר של "הפנינה השחורה", אשר ננטש על ידי הכנופיה על אי בודד, מגיע גם הוא לנמל פורט רויאל. הוא נעצר לאחר שהתגלה כי היה שודד ים. בדרכו למאסר הוא צופה בנפילת אליזבת' למים ומצילה מטביעה. כאשר הוא מובא למשפט המושל, אביה של הנערה שהציל, היא מנסה להצילו מגזר דין מוות בתלייה - אך אביה מסרב לחון אותו. ספארו נמלט ומגיע לנפחיה, שם הוא נתקל בויליאם טרנר, הניצול מתחילת הסרט. טרנר משמש בתחילה כעוזר לנפח. הוא מאוהב באליזבת', בתו של המושל, המיועדת להנשא לקומודור. ג'ק נאבק עם טרנר על מנת שלא יסגירו חזרה למושל, אך הוא נלכד ונכלא ומועמד לתלייה למחרת.

פשיטת הכנופיה

באותו לילה, העיר מותקפת על ידי שודדי ים מ"הפנינה השחורה" ובראשם קפטן ברבוסה. אליזבת' נחטפת, אך מציגה עצמה בשם טרנר מחשש לגורלה כבת המושל. היא מבקשת לשאת ולתת על הפסקת ההתקפה על פורט רויאל בתמורה למסירת התליון. ברבוסה מספר לאליזבת' שדמה, דם צאצא של ביל "אוזן-הנעל" טרנר - שודד ים מהחבורה, שהגן על ג'ק ספארו כשהיה הקפטן, והושלך לים - דרוש להם על מנת להפטר מקללה.

הקללה

לפי האגדה, המצביא הספרדי הרנאן קורטס - כובש מקסיקו - החזיק תיבה ובה 882 המדליות אשר קבל לאחר כיבוש הארץ מידי האצטקים. המטמון נמצא על ידי הכנופיה, הם נהנו ממנו אך לאחר מכן גילו שקוללו- חיי נצח, אך ללא הנאות החיים. ברבוסה מסביר לאליזבת' כי המדליון שבידה הוא האחרון שטרם הושב לתיבה ועם השבתו, טבול בדם של צאצא של ביל, הם ייגאלו ויוכלו סוף סוף למות.
ויליאם טרנר הנפח מפורט רויאל מגלה כי אליזבת' אהובתו (במקביל לאירוסיה הצפויים עם נורינגטון) - נחטפה. הוא מנסה לשווא לשכנע את אביה לצאת להצילה. ביאושו הוא פונה לקפטן ג'ק ספארו ומבקש את עזרתו תמורת שחרורו מהכלא בג'מייקה. לאחר שספארו שומע כי שם משפחתו של הנפח הוא "טרנר" הוא מסכים כאות תודה לאביו, אשר סייע לו בעבר. הם משתלטים על ספינה מהירה בשם "המיירטת" ושטים בעזרתה לאי טורטוגה, שם הם מגייסים צוות להמשך המרדף אחרי שודדי "הפנינה השחורה", אשר שבו את אליזבת'.

באי המתים

הצוות שט לכיוון "איסלה דה מוארטה" (אי המתים), אי מסתורי אליו שטה כנופיית ברבוסה על מנת לקיים את טקס הסרת הקללה. אליזבת' נלקחת למערה ענקית, בה נמצאת תיבת האוצר של קורטז. חברי הכנופיה שורטים את כף ידה, טובלים בדם את המדליון ובתרועות שמחה משיבים אותו לארגז המטמון בציפייה להסרת הקללה. לאחר שדבר לא קורה, מתברר להם כי למרות שהציגה עצמה כבת טרנר, אליזבת' איננה צאצאית של ביל.
ויליאם טרנר, שעקב אחרי הטקס, אחרי שהגיע לאי עם קפטן ג'ק, מציל את אליזבת', והם עולים על סיפון "המיירטת", ונמלטים מהמקום יחד עם המדליון ה-882. כנופיית "הפנינה השחורה" מצליחה לתפוס את קפטן ג'ק, אך הם משאירים אותו בחיים, זאת לאחר שהוא מבטיח להם כי יגלה להם היכן נמצא טרנר, אשר דמו יסיר מהם את הקללה. לאחר מכן, הכנופיה פותחת במרדף אחר המדליון, הנמצא אצל אליזבת', על "המיירטת", כשויליאם איתה. שתי הספינות פותחות במערכה בה מנצחת הכנופיה. אנשי "הפנינה השחורה" לוכדים את אליזבת' ואת ויליאם.

הסרת הקללה והקרב באי המתים

ויליאם מגלה לברבוסה שהוא בנו האמיתי של ביל טרנר ודורש תמורת הקזת דמו את שחרורם של אליזבת' וצוות "המיירטת". אם לא יעשו כך, הוא מאיים לירות בעצמו ולהשליך עצמו מעל סיפון הספינה. ברבוסה משליך את ג'ק ואת אליזבת' על אי בודד ולוקח את ויליאם כדי לבצע את טקס הסרת הקללה.
אליזבת' מאותתת לספינת הצי המלכותי "ללא חת" בראשותו של נורינגטון באמצעות שריפת חביות רום שמתגלות על האי. היא משכנעת את נורינגטון להציל את טרנר בכך שהיא נענית להצעת הנישואין שלו. בהגיעם לאי המתים, נורינגטון מארגן מארב מחוץ למערה, בעוד ספארו נכנס פנימה ומשכנע את ברבוסה לקיים ביניהם ברית. הוא מציע לדחות את הסרת הקללה עד שיקחו לשלל את הספינה "ללא חת" ויהרגו את צוותה. הוא, מצידו, גונב מטבע כסף מהתיבה ובכך נהפך לאלמוות. מטרתו של ספארו מתגלה כאשר הוא יורה בברבוסה וזורק את המטבע המוכתם בדמו לטרנר שמחזיר אותה לתיבה יחד עם זו שלו ובכך שובר את הקללה. ברבוסה, שכבר איננו אלמותי לאחר הסרת הקללה, נופל ומת. צוות הספינה נכנע לכוחותיו של נורינגטון, כעת כשנודע להם כי חזרו להיות בני תמותה.
לאחר מכן, בפורט רויאל, ספארו עומד לפני הוצאה להורג, אך טרנר מציל אותו באמונה כי מגיע לו לחיות. שניהם נלכדים ואליזבת' תומכת בהם בהודיעה כי היא מאוהבת בוויליאם. נורינגטון משחרר אותה מהצעת הנישואין שלו וחס על חייו של ויליאם. ג'ק נמלט שוב אל המפרץ ונאסף אל ספינתו, "הפנינה השחורה". נורינגטון, שמתרשם לנוכח תעוזתו של ג'ק, נותן לו מרווח של יום אחד בטרם יתחיל לרדוף אחריו.

הפקה וצילום

בתחילת שנות ה-90, צמד התסריטאים טד אליוט וטרי רוסיו העלו רעיון ליצירת סרט המבוסס על מתקן השעשועים שודדי הקאריביים. בעקבות הדיבוב הפותח במתקן השעשועים, אליוט ורוסיו רצו לתת לסרט הפיראטים מימד על טבעי.
בשנת 2002 הצטרף גור ורבינסקי כבמאי לפרויקט, שרצה להשתמש בטכנולוגיה מודרנית לצורך שיחזור דמויות ותפאורות שנעלמו מהוליווד מאז שנות ה-70 המוקדמות. הוא ציין שברצונו לתת מחווה משלו לסרטי הפיראטים הנושנים, אשר עוררו בו השראה. הוא נתן לסרטים אפיון של פנטזיה היסטורית מאשר רומן ספרותי. לרוב השחקנים הותאמו עדשות מגע המשרות אוירה מאיימת, כמו גם איפור פרוסטתי.
צוות ההפקה שקד חמישה חודשים על בנייתה של מערת האוצר, מילא אותה במים וב-882 מטבעות זהב, כמו גם ריסס צבע זהב על אבני המערה להשרות מראה של אוצר. נבנתה מצודה בראנצ'ו פאלוס ורדס אשר במחוז לוס אנג'לס, קליפורניה, ואחוזתו של המושל סוואן נבנתה בחוף מנהטן.
הצילומים החלו ב-9 באוקטובר 2002. יוצרי הסרט בחרו בסנט וינסנט כאתר הצילום העיקרי שלהם, מכיוון שהיה המבודד ביותר מבין האיים הקרובים. נבנו שני סטים – האחד עבור סצינות פורט רויאל, והשני עבור הסצינות באי טורטוגה, כמו גם שלוש ספינות מלחמה – 'הפנינה השחורה', 'המיירטת' ו'העשויה לבלי חת'. הצילומים הסתיימו במרץ 2003, ארבעה חודשים בלבד לפני יציאתו לאקרנים, מה שדרש מצוות ILM זמן קצוב ביותר ליצירת האפקטים החזותיים – 600 במספר. למרות שסצינות השלדים לאור הירח ארכו זמן קצר יחסית, נדרשה רמה גבוהה של ריאליזם לתכנונם. לצורך צילום הסצינות שימשו אמצעי לכידת תנועה. הבמאי גור ורבינסקי היה עסוק במשך 18 שעות מדי יום בחדר העריכה ושילוב הסאונד, שהולחן בידי האנס צימר.

תקציב והכנסות

הסרט נעשה בתקציב של 140 מיליון דולר. בסוף השבוע הראשון להקרנתו הכניס הסרט למעלה מ-47 מיליון דולר, וסכום הכנסותיו הכולל הוא מעל 650 מיליון דולר. הסרט ממוקם במקום השלישי ברשימת הסרטים הרווחיים ביותר לשנת 2003, מיד אחרי "שר הטבעות: שיבת המלך" ו"מוצאים את נמו".

ביקורות

לפני יציאתו, ציפו כי הסרט יהיה עוד כישלון בשורה של סרטים אחרונים שיצאו ולא הצליחו – האחרון שבהם היה "אי הפיראטים" משנת 1995 בבימויו של רני הארלין ובכיכובה של ג'ינה דייוויס. אולם, הסרט הצליח מעל למצופה, כאשר 153 מתוך 193 ביקורות באתר Rotten Tomatoes היו חיוביות.
"אפשר להגיד שהופעתו של דפ היא מקורית במלוא מובן המילה. לא היה מעולם פיראט, או לצורך העניין בן אדם, כמוהו בסרט שכזה. התנהגותו מראה על ניסיון חזרות של שנים."
— רוג'ר איברט, שיקגו סאן טיימס
על הופעתו כקפטן ג'ק ספארו זכה דפ בפרס גילדת שחקני המסך בקטגוריית השחקן הראשי, וכן בטקס פרסי ה-MTV. בנוסף היה מועמד לפרס גלובוס הזהב, פרס באפט"א ופרס אוסקר על משחקו.